Diari Oficial de la Generalitat Valenciana


Sumari del DOGV 6761, del 25-04-2012 (2012/3962)

ACORD de 17 d'abril de 2012, del Consell de Govern del Consorci Hospital General Universitari de València, pel qual s'aprova el Pla d'Ordenació de Recursos Humans del CHGUV.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   6761

Data del DOGV
:   25-04-2012

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2012/3962


Data del document
:   17-04-2012

Organisme emissor
:   Consorci Hospital General Universitari de València

Tipus de document
:   Acord

Descriptors 

:   * concurs administratiu

ACORD de 17 d'abril de 2012, del Consell de Govern del Consorci Hospital General Universitari de València, pel qual s'aprova el Pla d'Ordenació de Recursos Humans del CHGUV. [2012/3962]  
El capital humà constitueix la variable més complexa sobre la qual actuar en el sector salut, no sols pel que fa a les seues condicions de treball, formes de selecció, carrera i compensació, sinó també en el que afecta la gestió del coneixement que produeix i transfereix; així com els valors de compromís i cohesió.  
Les extraordinàries mesures d'ajustament adoptades en el context de la crisi econòmica han d'afectar ineludiblement el sector salut i la provisió de servicis sanitaris a la ciutadania, atés que el finançament global es va a veure afectat, tant des del vessant dels ingressos, com des del de les despeses. Este document pretén convertir-se en un dels àmbits on definir mesures de funcionament al nostre abast per a minorar els efectes d'aquelles i evitar que erosionen la qualitat assistencial, amb la reforma d'inèrcies i formes de fer; i amb la professionalització tant de la gestió com de la direcció publicosanitàries.  
En este escenari global, la realitat que aspirem a transformar és, no obstant, local: les nostres competències abasten -en col·laboració amb molts altres agents i institucions- el CHGUV i el seu entorn i, en la perspectiva d'este document, els seus professionals. Es tracta, en resum, de contribuir a la millor gestió del CHGUV a partir de la identificació dels interessos i expectatives dels professionals que permeta una renovació de les pràctiques o polítiques de gestió de les persones, l'exercici de la qual ha de centrar-se en el pacient/ciutadà com a eix nuclear de l'organització.  
El Pla evidencia una important aposta per un nou model de relacions laborals al voltant de conceptes clau com ara eficiència, acompliment, mèrit, compensació, motivació, flexibilitat, carrera i competència professional i humana.  
El Pla d'Ordenació del CHGUV es constitueix en l'instrument de planificació de recursos humans i d'integració de les accions per desenvolupar, en el futur immediat i durant un lapse prolongat de temps, a fi de materialitzar els següents objectius:  
- Dimensionar, adequada i eficientment, la plantilla a la cartera de servicis i a l'activitat prestada.  
- Prestar un servici sanitari eficaç, eficient i de qualitat, orientat al pacient.  
- Promoure la qualitat de l'ocupació, mitjançant la reducció de l'eventualitat i la potenciació de l'estabilitat i del compromís dels professionals.  
- Garantir la integració entre els nivells assistencials i el Departament de Salut amb el seu hospital.  
- Garantir la prestació de servicis i l'atenció continuada a través de professionals qualificats, compromesos i motivats.  
- Desenvolupar un sistema de reclutament, de promoció i de compensació orientat a l'acompliment i als resultats, en garantia d'una adequada renovació de la plantilla que coadjuve a l'aplicació de les mesures previstes per a la seua consecució.  
- Integrar de forma més eficient la docència i la investigació en la cultura del centre.  
- Implantar sistemes eficients d'informació en l'àrea de recursos humans.  
- Construir bones pràctiques de transparència, participació, governança i responsabilitat social.  
Esta concreció d'objectius és congruent amb el contingut orientatiu dels plans que estableix l'article 69 de la Llei 7/2007, de l'Estatut Bàsic de l'Empleat Públic, i també l'article 13 de la Llei 55/2003, de l'Estatut marc del personal estatutari dels servicis de salut.  
  
El desplegament del Pla a través d'unes línies estratègiques i d'un catàleg d'accions que implementar, com es desenvolupa més endavant, obeeix a estos objectius, i pretén mitjançant una anàlisi d'activitat i de recursos orientar adequadament les accions que s'han d'emprendre.  
  
La proposta del Pla d'Ordenació de Recursos Humans ha estat sotmesa a consulta i negociació dels següents òrgans de representació dels empleats públics: CIVEA, Junta de Personal del CHGUV i Junta de Personal del Departament de Salut València-Hospital General.  
  
Així mateix va ser sol·licitat el parer de la Comissió Clínica i de la Comissió de Cures del CHGUV; i ha estat informada la Comissió Mixta prevista en el conveni de col·laboració subscrit amb la Universitat de València i la Conselleria de Sanitat per a la utilització d'institucions sanitàries per a fins de docència i investigació.  
També ha estat objecte d'un procés de participació pública de la plantilla del CHGUV a través de la web corporativa.  
Després de concloure esta fase de participació, el Comité de Direcció ha proposat l'aprovació del Pla d'Ordenació de Recursos Humans del CHGUV.  
En conseqüència, el Ple del Consell de Govern pren coneixement del Pla d'Ordenació de Recursos Humans del CHGUV i, en els termes previstos en l'article 13 dels Estatuts refosos del CHGUV aprovats per conveni de col·laboració interadministratiu subscrit el 29 de març de 2006 i publicat en el Diari Oficial de la Generalitat Valenciana el 29 de maig de 2006, acorda:  
  
1. Aprovar el Pla d'Ordenació de Recursos Humans del CHGUV que s'incorpora en l'annex.  
  
2. Determinar la vigència del Pla, que s'estén des de l'endemà de la seua publicació fins a la seua completa execució; sense perjudici de la seua modificació o actualització per l'òrgan competent quan les circumstàncies així ho aconsellen.  
  
3. Disposar la publicació d'este acord en el Diari Oficial de la Comunitat Valenciana (DOCV), i del annex Pla íntegre en la pàgina web corporativa del CHGUV en l'adreça .  
  
  
València, 17 d'abril de 2012.- El president del Consell de Govern del CHGUV i conseller de Sanitat: Luis Rosado Bretón.